เมืองไทยฯชูประกันไม่เคลม3ปีคืนเงิน
เมืองไทยประกันชีวิตเปิดตัวกรมธรรม์สงกรานต์ ทำตลาดประกันระยะยาว
5 เม.ย. 2555

เมืองไทยประกันชีวิตเปิดตัวกรมธรรม์สงกรานต์ ทำตลาดประกันระยะยาว
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัทเมืองไทยประกันชีวิต กล่าวว่า ในช่วงสงกรานต์นี้บริษัทได้ออกกรมธรรม์เมืองไทย ไชโย สงกรานต์ ชำระเบี้ย 15 ปี ให้ความคุ้มครองชีวิต 10 เท่าของผลประโยชน์รายวันครั้งเดียวจากการบาดเจ็บ หรือเจ็บป่วย หากต้องนอนพักรักษาตัวในโรงพยาบาลสูงสุด 365 วัน มีให้เลือกหลายแผน 
“ถ้าทุก 3 ปี ไม่เคยเรียกร้องสินไหม จะได้รับผลประโยชน์เท่ากับเบี้ยประกันภัยที่ชำระมาของปีกรมธรรม์ที่ครบรอบทุก 3 ปี เบี้ยใช้สิทธิลดหย่อนภาษีได้” นายสาระ กล่าว
นายสุทธิ รจิตรังสรรค์ นายกสมาคมประกันชีวิตไทย กล่าวว่า เพื่อเป็นการเตรียมความพร้อมหากเกิดเหตุสุดวิสัยในช่วงสงกรานต์ จึงขอแนะนำให้ประชาชนผู้มีประกันภัยตรวจสอบกรมธรรม์ประกันชีวิตที่ได้ทำไว้ว่า ยังมีผลบังคับอยู่หรือถึงกำหนดชำระเบี้ยประกันแล้วหรือไม่ เพื่อจะได้ชำระเบี้ยประกันชีวิตให้มีความคุ้มครองครบถ้วนก่อนการเดินทางต่อไป จะช่วยแบ่งเบาภาระค่าใช้จ่ายในการรักษาพยาบาลหากเกิดอุบัติเหตุ
“การจราจรที่คับคั่งมีผลต่อความเสี่ยงที่จะเกิดอุบัติเหตุขึ้นได้ จากสถิติที่ผ่านมีการเกิดอุบัติเหตุในช่วงเทศกาลสงกรานต์ปี 2554 ที่ผ่านมา เกิดอุบัติเหตุทางถนน 3,215 ครั้งมีผู้เสียชีวิต 271 ราย มีผู้ได้รับบาดเจ็บ 3,476 คน”นายสุทธิ กล่าว